b'\n_START_ARTICLE_\nOlli Kivist\xc3\xb6\n_START_PARAGRAPH_\nOlli Juhani Kivist\xc3\xb6 (s. 18. tammikuuta 1950 \xc3\x84ht\xc3\xa4ri ) on suomalainen muusikko, basisti ja laulaja joka on ollut mukana muun muassa The Peasants, Matthews, Kummitus ja Alwari Tuohitorvi -yhtyeiss\xc3\xa4 1970-luvulla. Samoin h\xc3\xa4n soitti my\xc3\xb6s Leo Frimanin taustayhtyeess\xc3\xa4._NEWLINE_1978 Kivist\xc3\xb6 aloitti soolo-uran. Ensimm\xc3\xa4iset singlet ja albumin h\xc3\xa4n julkaisi taiteilijanimell\xc3\xa4 O.J. Kivi. Tyylilt\xc3\xa4\xc3\xa4n Kivist\xc3\xb6n musiikki on ollut enimm\xc3\xa4kseen iskelm\xc3\xa4musiikkia ja Tulenliekki-orkesterin kanssa my\xc3\xb6s rautalankaa._NEWLINE_Kivist\xc3\xb6 tunnetaan julkisuudessa my\xc3\xb6s radio\xc3\xa4\xc3\xa4nen\xc3\xa4 erityisesti Jyv\xc3\xa4skyl\xc3\xa4n seudulla, sill\xc3\xa4 h\xc3\xa4n on toiminut Yleisradion paikallistoimitus Radio Keski-Suomen toimittajana ja tuottajana sen alusta l\xc3\xa4htien. My\xc3\xb6s valtakunnallisille yleisradiokanaville h\xc3\xa4n on tehnyt muun muassa nuortenohjelmia Jorma Hietam\xc3\xa4en kanssa.'